ঢাকা সিটি নির্বাচনে মনোনয়ন চান দায়িত্বরত মেয়ররা | Channel 24
তফসিল ঘোষণার পর ঢাকা উত্তর ও দক্ষিণ সিটি নির্বাচনে প্রার্থী ঠিক করবে ক্ষমতাসীন আওয়ামী লীগ। যদিও মনোনয়ন পাওয়ার বিষয়ে আশাবাদী ঢাকার দুই অংশে বর্তমানে দায়িত্বরত মেয়ররা। উত্তর ও দক্ষিণে আওয়ামী লীগের সম্ভাব্য একাধিক প্রার্থীর নাম শোনা গেলেও এরইমধ্যে ভোট চাইতে শুরু করেছেন, দক্ষিণের মেয়র সাঈদ খোকন।
ঢাকাকে দুই ভাগ করে প্রথম সিটি নির্বাচন হয় ২০১৫ সালে। সেসময় দুই সিটিতেই জয় পান আওয়ামী লীগ মনোনীত প্রার্থীরা। ২০১৭ সালের ৩০ নভেম্বর ঢাকা উত্তর সিটির মেয়র আনিসুল হকের মৃত্যুর পর ২০১৮ সালে হয় উপ নির্বাচন।
চার বছর মেয়াদ পূর্তিতে এ মাসেই ঢাকার দুই সিটি নির্বাচনের তফসিল ঘোষণার কথা জানায় নির্বাচন কমিশন।
নির্বাচন নিয়ে ক্ষমতাসীন দলের নেতা মাহবুবউল আলম হানিফ বলছেন, তফসিল ঘোষণার পর দুই সিটিতে আওয়ামী লীগের মনোনয়ন চূড়ান্ত করা হবে। সততা আর যোগ্যতার মাপকাঠিতে যারা টিকবেন তারাই নৌকা পাবেন বলে জানান ক্ষমতাসীন দলের এই নেতা।
উত্তর সিটির মেয়র আতিকুল ইসলাম বলেন, এবারও নৌকার টিকিট চান তিনি। স্বল্প সময়ে তিনি নগরবাসীকে সর্বোচ্চ দেয়ার চেষ্টা করেছেন বলেও দাবী তার।
আর দক্ষিণ সিটির মেয়র সাইদ খোকন বলেন, অসমাপ্ত কাজগুলি সম্পন্ন করবার জন্য পুনরায় দায়িত্ব পালন করা প্রয়োজন। এরই মধ্যে ভোটারদের কাছে ভোট চাওয়া শুরু করেছেন মেয়র সাইদ খোকন।